Norodom Sihamoni
Norodom Sihamoni, f. 14.5.1953, konge af Cambodja fra 2004; søn af Norodom Sihanouk. Sihamoni blev i sin tidlige ungdom uddannet inden for musik og dans i Prag. I 1981 blev han professor i klassisk dans ved et konservatorium i Paris og grundlagde en ballettrup. Han blev Cambodjas FN-ambassadør i 1992 og 1993-2004 var han landets repræsentant ved UNESCO. Sihamonis udpegelse til konge ved Norodom Sihanouks abdikation var overraskende, da han havde søskende og onkler med højere politisk profil.